કર્ણાટકમાં કુમારસ્વામીની શપથવિધિમાં તેઓ ગયા હતા. ટ્રાફિકને કારણે તેઓ મોડો પડ્યા એટલે વિપક્ષી એકતાની તસવીરમાં તે ક્યાંય દેખાયા નહોતા. તેઓ સ્ટેજ સુધી પહોંચી શક્યા નહોતા. પરંતુ હવે સ્પષ્ટપણે દિલ્હીના મુદ્દે કેજરીવાલ પણ વિપક્ષની સાથે છે તેવો મેસેજ ગયો છે. કોંગ્રેસે પોતાને દિલ્હીનો પ્રાદેશિક પક્ષ સમજીને હવે આપ સાથે સમાધાન કરવાનું જ રહ્યું. બીએસપી પણ નાનકડા પ્લેયર તરીકે દિલ્હીમાં છે ત્યારે ત્રણેય પક્ષો વચ્ચે સમજૂતી કરવી પડે અને તેમાં કોંગ્રેસે જૂનિયર પાર્ટનર બનવાનું રહ્યું. કેજરીવાલ કમ સે કમ દિલ્હીમાં સિનિયર પાર્ટનર રહ્યા છે, કેમ કે જો સમજૂતીની વાત આવે તો પંજાબમાં તેમણે કોંગ્રેસના જૂનિયાર સાથી બનવું પડશે. સાથોસાથ પોતાના ટેકેદારોને કોઈ ખુલાસો કર્યા વિના તેઓ વિપક્ષની સાથે બેસી ગયા છે. આમ પણ ભૂતકાળમાં મમતા બેનરજીએ કેજરીવાલની ભેર કરી હતી. દિલ્હીમાં તેઓએ સંયુક્ત રેલી પણ ભૂતકાળમાં કરી હતી. પણ તે સિવાયના પક્ષોને કેજરીવાલની કોઈ ગરજ નહોતી. દિલ્હી સિવાય તેમની ક્યાંય હાજરી નથી. દિલ્હીમાં લોકસભાની માત્ર સાત બેઠકો છે એટલે કેજરીવાલ વિપક્ષમાં ભળે કે ના ભળે બહુ ફરક પડવાનો નહોતો. કોઈ તેમને માન આપવાનું નહોતું, પરંતુ ભાજપ કઈ રીતે નાના પક્ષોને અને વિપક્ષને સતાવે છે તે મુદ્દાને બરાબર ચગાવીને કેજરીવાલે વિપક્ષી નેતાઓ સાથે મંચ પર પોતાનું સારું સ્થાન પાકું કરી લીધું છે.